**Contract de servicii**

Achizitor ............/....................

Prestator ............/....................

**1. Preambul**

În temeiul prevederilor Legii nr. 98/2016 privind achizițiile publice, se încheie următorul contract de servicii între:

**AGENȚIA NAȚIONALĂ DE ADMINISTRARE A BUNURILOR INDISPONIBILIZATE** (ANABI), cu sediul în București, Bd. Regina Elisabeta, nr. 3, sector 3, etajele 3 și 5, cod poștal 030015, telefon: 0372.573.000, fax: 0372.271.435, CIF nr. 36461480, cont bancar: RO30TREZ23A610100201200X deschis la Trezoreria Sector 3, București, reprezentată legal prin **Cornel Virgiliu CĂLINESCU,** director general, în calitate de **ACHIZITOR,** pe de o parte,

și

**SC .................................**cu sediul în ................................, cont nr. ............................... deschis la Trezoreria ....................................., reprezentată prin ................................., având funcția de ....................................., în calitate de **PRESTATOR,** pe de altă parte.

**2. Definiții**

**2.1** În prezentul contract următorii termeni vor fi interpretați astfel:

**a.** contract de servicii – contractul cu titlu oneros, încheiat între unul sau mai mulți operatori economici și una ori mai multe autorități contractante, care are ca obiect execuția de lucrări, furnizarea de produse sau prestarea de servicii;

**b.** achizitor și prestator - părțile contractante, așa cum sunt acestea numite în prezentul contract;

**c.** prețul contractului – prețul plătibil presatorului de către achizitor, în baza contractului, pentru îndeplinirea integrală și corespunzătoare a tuturor obligațiilor asumate prin contract;

**d.** servicii – activități a căror prestare fac obiectul contractului;

**e.** forța majoră și cazul fortuit - conform art. 1351 Cod Civil, dacă legea nu prevede altfel sau părțile nu convin contrariul, răspunderea este înlăturată atunci când prejudiciul este cauzat de forță majoră sau de caz fortuit. Forța majoră este orice eveniment extern, imprevizibil, absolut invincibil și inevitabil. Cazul fortuit este un eveniment care nu poate fi prevăzut și nici împiedicat de către cel care ar fi fost chemat să răspundă dacă evenimentul nu s-ar fi produs. Dacă, potrivit legii, debitorul este exonerat de răspundere contractuală pentru un caz fortuit, el este, de asemenea, exonerat şi în caz de forță majoră. Sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă, ci enunțiativa. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți;

**f.** zi – zi calendaristică; an – 365 de zile;

**g.** legea aplicabilă – înseamnă legea română, care include orice lege, ordonanță, ordin, regulament, instrucțiune, normă sau hotărâre valabil emisă de către Parlamentul României, Guvernul României sau orice altă autoritate publică română, care este publicată în Monitorul Oficial al României, dar numai în măsura în care o astfel de lege, ordonanță, ordin, regulament, instrucțiune, normă sau hotărâre (sau oricare din anexele la acestea) sunt disponibile în integralitatea lor publicului din România.

**3. Interpretare**

**3.1**. Toate documentele Contractului, precum şi întreaga corespondenţă purtată în legătură cu Contractul vor fi scrise în limba română, iar Contractul va fi redactat şi interpretat în limba română.

**3.2**. Dacă un document al Contractului și/sau corespondența aferentă sunt redactate în altă limbă decât limba română, traducerea acestora în limba română va avea prioritate în orice problemă legată de interpretare. Partea care emite astfel de documente sau corespondenţă, va suporta riscul şi costurile traducerii acestora în limba română.

**3.3.** În prezentul Contract, cu excepția unei prevederi contrare, cuvintele la forma singular vor include forma de plural și viceversa, acolo unde acest lucru este permis de context.

**3.4**. Termenul “zi” sau “zile” sau orice referire la zile reprezintă zile calendaristice dacă nu se specifică în mod diferit.

**3.5**. Contractul constituie întreaga şi singura înțelegere între Părți cu privire la obiectul acestuia şi exclude orice alte comunicări, negocieri sau înțelegeri scrise sau verbale între Părți realizate înaintea încheierii contractului, cu excepția cerințelor prezentate în Caietul de sarcini, Ofertei tehnice si tuturor anexelor prezentului Contract.

**3.6**. Niciun amendament sau altă derogare de la contract nu va avea efect decât dacă este consemnată în scris, datată, se referă expres la Contract şi este semnată de reprezentanții legali ai Părților.

**3.7**. Dacă oricare dintre clauzele Contractului este nulă, anulată, interzisă de lege, inaplicabilă, aceste împrejurări nu vor afecta validitatea şi efectele oricărei alte clauze din Contract, cu excepția cazurilor în care clauza sau partea anulată va conține o obligație esențială pentru validitatea și/sau executarea contractului.

**3.8**. Inacțiunea, întârzierea, toleranța manifestate de una dintre Părți în punerea în aplicare a clauzelor contractului sau acordarea de amânări sau înlesniri către cealaltă parte, nu afectează sau restrâng drepturile acelei părți rezultate din contract, renunțarea la un drept neputând fi prezumată în nicio situație.

**4. Obiectul principal al contractului**

**4.1**. Prestatorul se obligă să presteze servicii privind ”**Auditul extern privind calitatea managementului ANABI pentru anul 2019”** în conformitate cu cerințele caietului de sarcini și obligațiile asumate prin propunerea tehnică și financiară din cadrul procedurii de achiziție publică. Această acțiune de evaluare este menită să contribuie, prin radiografierea obiectivă a realității față de activitatea desfășurată în cadrul ANABI, cât și prin eventualele recomandări formulate față de aceste constatări, la îmbunătățirea managementului general al ANABI, cel puțin prin aportul de plusvaloare prin care acesta se va exprima.

**4.2**. Raportul de audit va cuprinde recomandări viabile, specifice, realizabile și de calitate, menite să îmbunătățească semnificativ performanța managerială a ANABI prin consilierea acordată. Totodată, acesta va conține, în mod obligatoriu, soluții de îmbunătățire a managementului, prin raportare la obiectivele specifice pe care ANABI le are transpuse în strategiile sale sau obiectivele din strategiile naționale, care îi sunt adresate și pe care și le asumă, precum și referiri la modul de îndeplinire a atribuțiilor manageriale, organizarea activității, asumarea responsabilităților de către conducerea Agenției și necesitatea de suplimentare a posturilor Agenției sau de reorganizare internă a acesteia.

**5. Prețul contractului**

**5.1**. Prețul convenit pentru îndeplinirea contractului, plătibil prestatorului de către achizitor, este de **........... lei** **fără TVA**, respectiv **............ lei cu TVA inclus**, conform ofertei financiare.

**5.2**. Prețul contractului este ferm şi neajustabil, exprimat în lei, pe întreaga perioadă de derulare a prezentului contract.

**5.3**. Contravaloarea serviciilor prestate se va plăti pe baza facturii fiscale emise de prestator şi a procesului verbal de recepție al raportului de audit al calității managementului ANABI pentru anul 2019, prin ordin de plată, în contul de trezorerie/bancă al prestatorului, conform Legii nr. 72/2013 pentru combaterea întârzierii în executarea obligațiilor de plata a unor sume de bani rezultând din contracte și clauzelor contractuale stabilite de părți.

**6. Durata contractului**

**6.1** Durata prezentului contract este de la data semnării și până la data îndeplinirii tuturor obligațiilor contractuale, dar nu mai târziu de 31.03.2020.

**6.2** În cazul în care orice motive de întârziere ce nu se datorează prestatorului sau alte circumstanțe neobișnuite susceptibile de a surveni, altfel decât prin încălcarea contractului de către prestator, îndreptățesc prestatorul de a solicita prelungir­­­ea perioadei de prestare a serviciilor sau a oricărei faze a acestora, atunci părțile vor revizui de comun acord perioada de prestare prin semnarea unui act adițional.

**7. Documentele contractului**

Documentele contractului sunt:

1. Caietul de sarcini;
2. Propunerea tehnică și propunerea financiară;
3. Angajamentul de confidențialitate.

**8. Obligații principale ale prestatorului**

**8.1**. Prestatorul se obligă să îndeplinească toate obligațiile la timp, cu diligenta și cu profesionalismul și promptitudinea cuvenită angajamentului asumat în propunerea tehnică și prin prezentul contract.

**8.2** Prestatorul va elabora în timp util proiectul cât și Raportul de audit, asigurând emiterea unei opinii fundamentate privind toate elementele prevăzute în art. 11 din Legea nr. 318/2015 pentru înfiinţarea, organizarea şi funcţionarea Agenţiei Naţionale de Administrare a Bunurilor Indisponibilizate şi pentru modificarea şi completarea unor acte normative, publicată în Monitorul Oficial, Partea I nr. 961 din 24 decembrie 2015.

**8.3** Prestatorul va formula în cadrul Raportului de audit recomandări clare, care să aibă asociați indicatori de performanță de tip SMART și menite să îmbunătățească semnificativ performanța managerială, aceste recomandări constând și într-o consiliere managerială.

**8.4** Prestatorul va prezenta rezultatele auditului în reuniuni de analiză a constatărilor și recomandărilor și va lua notă de eventualele observații formulate de către managementul ANABI.

**8.5** Prestatorul va organiza o ședință de deschidere a misiunii de audit, la care vor participa reprezentanții desemnați de ANABI, ocazie cu care Prestatorul va prezenta echipa, mandatul și metodologia de audit al managementului Agenției.

**8.6** Prestatorul va elabora un ”Plan de lucru al misiunii de audit” care va fi atașat raportului de inițiere al proiectului, elaborat pe baza metodologiei prezentate în Ședința de deschidere, în maxim o săptămână după organizarea ședinței de deschidere. În ”Planul de lucru al misiunii de audit” Prestatorul va preciza conținutul pe capitole al raportului de audit și datele previzionate la care vor fi prezentate cele două versiuni ale acestuia: versiunea inițială (”draft”) și respectiv versiunea finală a raportului de audit.

**8.7** Prestatorul va avea în vedere analiza implementării standardelor de control intern managerial prevăzute în O.S.G.G. 600/2018 privind aprobarea Codului controlului intern managerial al entităților publice, asupra obiectivelor prevăzute la punctul 4.2.2.3 din Caietul de Sarcini.

**8.8** Prestatorul va analiza datele și documentele relevante pentru activitatea anului 2019, puse la dispoziție de către echipa suport a ANABI sau constatate ca urmare a interviurilor la fața locului, informații ce vor permite formularea unei opinii fundamentate și elaborarea unor recomandări menite să sporească eficiența funcționării ANABI și să aducă plusvaloare activității Agenției.

**8.9** Prestatorul va prezenta concluziile auditului cu privire la calitatea managementului ANABI în cadrul ședinței de închidere, cu această ocazie fiind prezentat și raportul de audit preliminar.

**8.10** Raportul final al misiunii de audit va fi redactat și prezentat Achizitorului în condițiile prevăzute în cadrul propunerii tehnice.

**8.11** Prestatorul are obligația de a propune experți calificați pentru realizarea activităților prevăzute în Caietul de sarcini**.** Acesta este responsabil pentru activitatea experților și pentru obținerea rezultatelor cerute.

**8.12**. Prestatorul se obligă să predea Achizitorului rezultatele serviciilor privind auditul extern al calității managementului ANABI atât pe suport de hârtie, cât și în format electronic editabil și PDF, în limba română și în limba engleză, cel mai târziu la finalul perioadei de derulare a contractului.

**8.13**. Prestatorul se obligă să emită factura fiscală după acceptarea raportului de audit și a procesului verbal de recepție a serviciilor semnat de ambele părți prin persoanele desemnate.

**8.14.** Prestatorul se obligă să despăgubească Achizitorul împotriva oricăror:

a) reclamații și acțiuni în justiție ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele, instalațiile sau utilajele folosite pentru/sau în legătură cu serviciile achiziționate, și

b) daune interese, costuri, taxe și cheltuieli de orice natură, cu excepția situației în care o astfel de încălcare rezultă din respectarea caietului de sarcini întocmit de Achizitor.

**8.15.** Răspunderea totală a Prestatorului nu va depăși cea mai mică valoare dintre: valoarea prețului plătit de Achizitor pentru serviciile care au ca rezultat pagubele (fără TVA) sau suma reală a pagubelor.

**8.16**. Prestatorul se obligă să aducă la cunoștința Achizitorului persoana/persoanele desemnate pentru buna desfășurare a serviciilor, precum și pentru recepția serviciilor, în scris, până cel târziu la ședința de deschidere a auditului.

**8.17.** Prestatorul trebuie să se asigure că toți experții dispun de logistica corespunzătoare (ex. IT). De asemenea, trebuie să fie asigurate serviciile administrative, de secretariat şi de traducere pentru a permite experților să se concentreze asupra responsabilităților primare.

**9. Obligații principale ale Achizitorului**

**9.1** Achizitorul va coopera în totalitate cu auditorii și va asigura Prestatorului la timp si in mod complet toate facilitățile necesare în conformitate cu prevederile legale în vigoare,

precum și toate informațiile și/sau documentele considerate necesare pentru buna implementare a contractului.

**9.2** Achizitorul se obligă să aducă la cunoștința Prestatorului persoana/persoanele desemnate pentru buna desfășurare a serviciilor, precum și pentru recepția serviciilor, în scris.

**9.3**. Achizitorul se obligă să recepționeze serviciile privind auditul extern al calității managementului ANABI prestate în termenul convenit.

**9.4**. Achizitorul se obligă să achite contravaloarea facturii fiscale către Prestator în termen de maxim 30 de zile de la data primirii acesteia în baza procesului verbal de recepție semnat de ambele părți și a raportului de audit.

**10. Sancțiuni pentru neîndeplinirea culpabilă a obligațiilor**

**10.1**. În cazul în care, din vina sa exclusivă, Prestatorul nu reușește să-și execute obligațiile asumate prin contract, atunci Achizitorul are dreptul de a deduce din prețul contractului ca penalități o sumă echivalentă cu o cotă procentuală de 0,02 % pentru fiecare zi de întârziere.

**10.2**. În cazul în care Achizitorul nu onorează facturile la termenul prevăzut la 9.4., se vor percepe penalități în cotă procentuală de 0,02 % pentru fiecare zi de întârziere.

**10.3**. Nerespectarea obligațiilor asumate prin prezentul contract de către una din părți în mod culpabil, dă dreptul părții lezate de a considera contractul de drept rezoluționat și de a pretinde plata de daune-interese.

**10.4**. Părțile și rezervă dreptul de a renunța oricând, printr-o notificare prealabilă scrisă adresată celeilalte părți, fără nicio compensație, cu condiția ca această renunțare să nu prejudicieze sau să afecteze dreptul la acțiune sau despăgubire pentru părți. În acest caz, Prestatorul are dreptul de a pretinde numai plata corespunzătoare pentru partea din contract îndeplinită până la data denunțării unilaterale a contractului.

**10.5**. Achizitorul își rezervă dreptul de a denunța unilateral contractul de prestări servicii în cel mult 30 de zile de la apariția unor circumstanțe care nu au putut fi prevăzute la data încheierii contractului și care conduc la modificarea clauzelor contractuale în așa măsură încât îndeplinirea acestuia ar fi contrară interesului public.

**11. Alte obligații ale Prestatorului**

**11.1**. Prestatorul se obligă să supravegheze prestarea serviciilor și să asigure resursele umane și materiale, cerute de și pentru contract, în măsura în care necesitatea asigurării acestora este prevăzută în contract sau se poate deduce în mod rezonabil din contract.

**11.2**. Prestatorul este pe deplin responsabil pentru prestarea serviciilor și este răspunzător atât de siguranța tuturor operațiunilor și metodelor utilizate, cât și de calificarea personalului folosit pe toată durata contractului.

**11.3**. Prestatorul are obligația ca la solicitarea scrisă a Achizitorului să îl informeze asupra stadiului de prestare a serviciului care face obiectul prezentului contract.

**11.4**. Prestatorul are obligația, dacă este cazul, de a răspunde oricăror solicitări de clarificări venite din partea Achizitorului, in măsura in care acestea nu exced obiectului contractului si nu afectează principiile profesionale ale auditorilor privind independenta si etica.

**12. Alte obligații ale Părților**

**12.1.** Raportul de audit este pregătit și va fi emis exclusiv pentru clientul.........., respectiv ANABI, iar ANABI îl va comunica Ministrului Justiției și Consiliului de Coordonare al ANABI. În limitele prevăzute de prezentul Contract, ............ își asumă răspunderea în ceea ce privește serviciile prestate și rapoartele emise exclusiv față de ANABI. După comunicarea de către ANABI a Raportului de audit către Ministrul Justiției, respectiv Consiliul de Coordonare, Achizitorul poate dezvălui Raportul în mod public cu condiția ca aceasta să fie realizată în mod integral, însoțit de declarația privind limitarea utilizării raportului emisă de Prestator (”disclaimer”).

**13. Recepție și verificări**

**13.1**. Achizitorul are dreptul de a verifica modul de prestare a serviciilor privind auditul extern al calității managementului ANABI pentru a stabili conformitatea lor cu prevederile din propunerea tehnică și din caietul de sarcini.

**13.2**. Verificările vor fi efectuate de către Achizitor prin reprezentanții săi. Achizitorul are obligația de a notifica în scris Prestatorului identitatea persoanelor împuternicite pentru acest scop.

**13.3**. În cazul în care Achizitorul consideră că raportul de audit înaintat de Prestator corespunde cu propunerea tehnică, fără a exista observații sau clarificări, se va întocmi procesul verbal de recepție.

**13.4**. Pe baza procesului-verbal de recepție acceptat de ambele părți, prestatorul va emite factură fiscală.

**14. Modificarea contractului**

**14.1** Părțile contractante au dreptul de a conveni modificarea clauzelor contractului, pe durata acestuia, prin act adițional, numai în cazul apariției unor circumstanțe care nu au putut fi prevăzute la data încheierii contractului.

**14.2** Partea care are inițiativa modificării și/sau completării Contractului transmite într-un termen rezonabil celeilalte părți, spre analiză, propunerile sale motivate.

**15. Cesiunea**

15.1. În prezentul contract de achiziție publică este permisă doar cesiunea creanțelor născute din acest contract, obligațiile născute rămânând în sarcina pârților contractante, astfel cum au fost stipulate și asumate inițial.

**16. Caracterul confidențial al Contractului**

**16.1.** O parte contractantă nu are dreptul, fără acordul scris al celeilalte părți:

a) de a face cunoscut contractul sau orice prevedere a acestuia unei terțe părți, în afara acelor persoane implicate în îndeplinirea contractului.

b) de a utiliza informațiile și documentele obținute sau la care are acces în perioada de derulare a contractului, în alt scop decât acela de a-și îndeplini obligațiile contractuale.

**16.2**. Dezvăluirea oricărei informații față de persoanele implicate în îndeplinirea contractului se va face confidențial și se va extinde numai asupra acelor informații necesare în vederea îndeplinirii contractului.

**16.3**. În cazul în care nu se va respecta regimul de confidențialitate asupra informațiilor și documentelor, partea culpabilă va achita contravaloarea daunelor materiale provocate, echivalent cu prejudiciul real produs celeilalte părți și dovedit de către partea care invocă.

**16.4.** O parte contractantă va fi exonerată de răspunderea pentru dezvăluirea de informații referitoare la contract dacă:

a) informația era cunoscută părții contractante înainte ca ea să fi fost primită de la cealaltă parte contractantă, sau

b) informația a fost dezvăluită după ce a fost obținut acordul scris al celeilalte părți contractante pentru asemenea dezvăluire;

c) partea contractantă a fost obligată în mod legal să dezvăluie informația, sau se impune în vederea îndeplinirii operațiunilor societății față de autorități, instituții financiare sau terți cu atribuții în derularea contractului.

**16.5**. Documentele de lucru pregătite în legătură cu serviciile Prestatorului sunt proprietatea Prestatorului, constituie informații confidențiale și vor fi păstrate de prestator în conformitate cu propriile politici interne și standarde profesionale.

**16.6.** Toate rapoartele, datele, materialele compilate sau produse de către ANABI si furnizate Prestatorului/Auditorului în vederea prestării contractului vor rămâne proprietatea beneficiarului contractului, respectiv ANABI.

**16.7.** Respectarea de către Prestator/Auditor a confidențialității informațiilor și datelor cu caracter comercial colectate prin acest proiect trebuie, de asemenea, asigurată. Prestatorul/Auditorul și fiecare participant la realizarea Raportului de audit vor completa câte un angajament de confidențialitate, documente care vor fi anexate la contract. Orice informație colectată în acest proiect poate fi publicată numai cu acordul scris al beneficiarului/achizitorului.

**16.8.** În vederea prestării serviciilor și doar în măsura în care este necesar, ............... poate dezvălui, cu acordul prealabil al ANABI, orice Informaţii Confidenţiale: (a) oricărui afiliat........ sau entități din grup; (b) consultanţilor juridici ai .................., asigurătorilor sau altora după cum poate fi prevăzut prin lege, procese juridice sau administrative sau în conformitate cu standardele profesionale aplicabile sau în legătură cu litigii sau pentru protejarea intereselor legitime ale ................

**17. Conflict de interese**

**17.1** Prestatorul va lua toate măsurile necesare pentru a preveni ori stopa orice situație care ar putea compromite derularea obiectivă și imparțială a contractului. Orice conflict de interese apărut în timpul derulării contractului trebuie notificat în scris Achizitorului, fără întârziere.

**17.2** Achizitorul își rezervă dreptul de a verifica dacă măsurile luate sunt corespunzătoare și poate solicita măsuri suplimentare, dacă este necesar. Prestatorul se va asigura că personalul său nu se află într-o situație care ar putea genera un conflict de interese. Fără a aduce atingere prevederilor referitoare la obligațiile Prestatorului din prezentul contract, Prestatorul va înlocui, imediat și fără vreo compensație din partea Achizitorului, orice membru al Personalului său, care se regăsește într-o astfel de situație, cu o altă persoană, cu respectarea prevederilor clauzelor stabilite la art.11 din prezentul contract.

**17.3** Achizitorul, fără afectarea dreptului acestuia de a obține repararea prejudiciului care i-a fost cauzat ca urmare a situației de conflict de interese, va putea decide încetarea de plin drept și cu efect imediat a contractului, nemaifiind necesară îndeplinirea vreunei formalități prealabile precum si intervenția vreunei instanțe judecătorești și/sau arbitrale.

**17.4** Prestatorul are obligația de a respecta prevederile legale în domeniul achizițiilor publice cu privire la evitarea conflictului de interese. Prestatorul nu are dreptul de a angaja sau de a încheia orice alte înțelegeri privind prestarea de servicii, direct ori indirect, în scopul îndeplinirii contractului, cu persoane fizice sau juridice care au fost implicate în procesul de verificare/evaluare a solicitărilor de participare/ofertelor depuse în cadrul unei proceduri de atribuire ori angajați/foști angajați ai Achizitorului sau ai furnizorului de servicii de achiziție implicați în procedura de atribuire cu care Achizitorul/furnizorul de servicii de achiziție implicat în procedura de atribuire a încetat relațiile contractuale ulterior atribuirii contractului de achiziție publică, pe parcursul unei perioade de cel puțin 12 (douăsprezece) luni de la încheierea contractului, sub sancțiunea rezoluțiunii ori rezilierii de drept a contractului respectiv.

**18. Forța majoră**

**18.1** Forța majoră este constatată de o autoritate competentă.

**18.2** Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

**18.3** Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

**18.4** Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor. Partea contractantă care invocă forţa majoră are obligaţia de a notifica celeilalte părţi încetarea cauzei acesteia în maximum 5 zile de la încetare.

**18.5** Dacă forța majoră acționează sau se estimează că va acționa o perioadă mai mare de 5 zile, fiecare parte va avea dreptul să notifice celeilalte părți rezoluțiunea de plin drept a prezentului Contract, fără ca vreuna din părți să poată pretindă celeilalte daune-interese.

**19. Încetarea contractului**

**19.1** Prezentul contract încetează:

a) prin expirarea duratei pentru care a fost încheiat;

b) prin acordul scris al Părților;

c) prin rezoluțiune, în caz de neîndeplinire culpabilă, parțială sau totală, ori de îndeplinire necorespunzătoare a obligațiilor esențiale asumate prin prezentul Contract. Partea prejudiciată va notifica în scris celeilalte Părți intenția de rezoluțiune, prin scrisoare recomandată, cu confirmare de primire, acordându-se un termen de 5 (cinci) zile lucrătoare pentru luarea de măsuri reparatorii în vederea continuării prezentului Contract. Dacă Partea în culpă nu remediază abaterea sesizată de către cealaltă Parte, în termenul prevăzut mai sus, Partea prejudiciată va putea considera prezentul Contract rezoluționat de plin drept, fără îndeplinirea altor formalități judiciare sau extrajudiciare. Pe durata acestui termen, Părțile își păstrează drepturile și obligațiile asumate prin Contract.

d) prin denunțare unilaterală, în condițiile prezentului contract.

**20. Soluționarea litigiilor**

**20.1** Achizitorul și Prestatorul vor depune toate eforturile pentru a rezolva pe cale amiabilă, prin tratative directe, orice neînțelegere sau dispută care se poate ivi între aceștia în cadrul sau în legătură cu îndeplinirea Contractului.

**20.2** Dacă, după 15 zile de la începerea acestor tratative achizitorul și prestatorul nu reușesc să rezolve în mod amiabil o divergență contractuală, fiecare poate solicita ca disputa să se soluționeze de către instanțele judecătorești competente.

**21. Limba care guvernează Contractul**

**21.1** Limba care guvernează Contractul este limba română.

**22. Comunicări**

**22.1** Orice comunicare între Părţi, referitoare la îndeplinirea prezentului Contract, trebuie să fie transmisă în scris. Orice document scris trebuie înregistrat, atât în momentul transmiterii, cât şi în momentul primirii.

**22.2** Comunicările între Părţi se pot face şi prin telefon, fax sau e-mail cu condiţia confirmării în scris a primirii comunicării.

**22.3** Notificările verbale nu se iau în considerare de niciuna dintre Părți dacă nu sunt confirmate în scris, prin intermediul uneia dintre modalitățile prevăzute la punctul 22.2 de mai sus.

**22.4** Orice modificare a adresei de corespondență este opozabilă celeilalte Părți numai dacă a fost comunicată celeilalte Părți prin scrisoare recomandată cu confirmare de primire. Înlocuirea persoanelor responsabile cu derularea contractului trebuie comunicată celeilalte părți neîntârziat (în cel mult 3 zile). Prejudiciile cauzate de anunțarea cu întârizere a înlocuirii vor fi suportate de partea răspunzătoare pentru trimiterea cu întârziere a comunicării**.**

**23**. **Legea aplicabilă contractului**

**23.1** Prezentul contract se supune legislației în vigoare la momentul încheierii contractului.

**23.2** Contractul va fi interpretat conform legilor din România.

**24.** **Dispozițiile privind prelucrarea datelor cu caracter personal**

**24.1** Colectarea,  prelucrarea și stocarea/arhivarea  datelor cu caracter personal se vor realiza în conformitate cu prevederile Regulamentului nr. 679 din 27 aprilie 2016 privind protecția persoanelor fizice în ceea ce privește prelucrarea datelor cu caracter personal şi privind libera circulație a acestor date şi de abrogare a Directivei 95/46/CE (Regulamentul general privind protecția datelor), în scopul realizării obiectivului contractului.

**24.2** Părțile contractuale vor lua măsuri tehnice și organizatorice adecvate, potrivit propriilor atribuții și competențe instituționale, în vederea asigurării unui nivel corespunzător de securitate a datelor cu caracter personal, fie că este vorba despre prelucrare, neprelucrare sau transfer către terți ori publicare pe surse publice interne sau externe.

**24.3** Părțile contractuale se vor informa și notifica reciproc cu privire la orice încălcare a securității prelucrării datelor cu caracter personal din prezentul contract, în vederea adoptării de urgență a măsurilor tehnice și organizatorice ce se impun și în vederea notificării Autorității Naționale de Supraveghere a Prelucrării Datelor cu Caracter Personal (ANSPCDCP), conform obligațiilor ce decurg din prevederile Regulamentului (UE) 679/2016.

**25. Dispoziţii finale**

**25.1** În cazul în care o clauză sau o parte din prezentul contract va fi declarată nulă, clauzele rămase valabile vor continua să-şi producă efectele, cu excepţia cazurilor în care clauza sau partea anulată va conţine o obligaţie esenţială pentru validitatea şi/sau executarea contractului.

**25.2** În cazul oricărei neconcordanțe între Contract, Oferta și Caietul de sarcini, vor prevala prevederile Contractului.

|  |  |  |
| --- | --- | --- |
| **Achizitor,** | | **Prestator,** |
| **AGENŢIA NAŢIONALĂ DE ADMINISTRARE A BUNURILOR INDISPONIBILIZATE** | |  |
|  |
|  |
|  |
|  |